Мими Балканска
Мими Михайлова Балканска (по рождение Руска) е българска оперетна и оперна певица.

Биография 
Родена е като Руска в семейство с 3 деца в Русе на 23 юли 1902 г. Когато тръгва на училище, баща ѝ я преименува на Мими. В родния ѝ дом има пиано, на което свири с удоволствие.

Внучка е на Никола Балкански, братовчед и сподвижник на Георги Стойков Раковски. Баща ѝ умира, когато е 7-годишна, семейството ѝ се преселва в София през 1912 г. Учи пиано при Хенрих Визнер в Софийското музикално училище и пеене при Пенка Тороманова през 1914 – 1917 г. Специализира пеене в Берлин и Виена. Още съвсем млада, свири на пиано при прожекции на неми филми.

През 1920-те години Балканска става първата българка, занимавала се сериозно с футбол в България. Тренира в „Славия“ (София), участва в срещи като вратар на певците срещу артистите, сформира тим, дори е страничен съдия на благотворителен мач.

Балканска се омъжва 2 пъти. Първият ѝ съпруг е тенорът Иван Цачев, с когото се запознава в театър „Ренесанс“.

С указ № 970 от 23 май 1975 г. е обявена за герой на социалистическия труд. Награждавана е още с ордени „Червено знаме на труда“ (1959), „Кирил и Методий“ – I ст. и други. Освен това е удостоена с Димитровска награда (1950) и почетните звания „Заслужил артист“ (1949) и „Народен артист“ (1950).

Творчески път 
През 1916 г. Ангел Сладкаров обявява конкурс за артисти, хористи и оркестранти за първия в България оперетен театър. 14-годишната Мими се явява на него. На 17-годишна възраст пее в оперетния театър „Ренесанс“. Там се запознава с Иван Цачев, омъжва се за него и той я отвежда в Берлин. Тя обаче не се приспособява и приема поканата да се присъедини към трупата на оперетния Свободен театър в София.

Заедно с Ангел Сладкаров, Асен Русков, Вяра Сълплиева, Иван Цачев, Илия Стоянов и други Мими Балканска е съоснователка на Кооперативния театър, с който през 1931 г. гастролира в Турция, а през 1938 г. – в Югославия. От 1938 до 1942 г. е водеща актриса в театър „Одеон“.

Тя е съоснователка, директор и режисьор на Художествения оперен театър в София (1942 – 1946). През 1947 г. работи в Народната оперета и от 1948 до 1963 г. в Държавния музикален театър в София. Сред музикалната публика тя остава сред най-популярните оперетни артистки на България.

По-важни нейни оперетни роли са:
 Силва, Щаси, Цецилия („Царицата на чардаша“ от Имре Калман),
 Лиза и Графиня Марица („Графиня Марица“ от И. Калман),
 Ана Главари („Веселата вдовица“ от Франц Лехар),
 Кристел („Птицепродавецът“ от Карл Целер),
 Парася Никаноровна („Трембита“ от Юрий Милютин),
 Ангелина („Бунтовна песен“ от Георги Златев-Черкин),
 Мадам Сан-Жен („Мадам Сан-Жен“ от Парашкев Хаджиев) и др.

Филмография 
 „Весела България“ – Млада дама (премиера: 19 декември 1928 г.)
 „Невероятна история“ – (премиера: 21 декември 1964 г.)

Източници 

 Огнян Стамболиев, „Мими Балканска беше епоха в българското оперетно изкуство“, „Литературен свят“

Външни препратки 
 На 51 Мими Балканска залюбва два пъти по-млад
 Мими Балканска в кадър от филма „Весела България“, 1928 г.

Български оперетни певици
Български оперни певици
Български пианистки
Български футболистки
Футболисти на Славия (София)
Герои на социалистическия труд на България
Носители на орден „Св. св. Кирил и Методий“
Носители на орден „Червено знаме на труда“
Носители на орден „Георги Димитров“
Носители на Димитровска награда
Народни артисти (България)
Родени в Русе
Починали в София